***Οι μεν και οι δεν*** (η κάρτα των αρχικών τηλεοπτικών τίτλων το αναγράφει ως ***Οι μεν... και οι δεν***) είναι ελληνική κωμική τηλεοπτική σειρά που προβλήθηκε τις περιόδους 1993-1994, 1994-1995 και 1995-1996 από τον ΑΝΤ1. Το σενάριο της σειράς έγραψαν οι Άννα Χατζησοφιά και Χάρης Ρώμας, ενώ τη σκηνοθεσία ανέλαβε η Φωτεινή Κοτρώτση. Πρωταγωνιστούν οι ηθοποιοί Χάρης Ρώμας, Άννα Κουρή, Στέλιος Μάινας και Τζόυς Ευείδη. Η σειρά σημείωσε τεράστια επιτυχία και έχει επαναπροβληθεί πολλές φορές σε επανάληψη.

Πλοκή
-----

Ο Διονύσης Δάγκας (Χάρης Ρώμας) ήταν ένας μεγαλοδικηγόρος που πάντα υπερασπίζεται εγκληματίες και μεγαλοαπατεώνες. Έχει παντρευτεί την τεμπέλα και σπάταλη Βάνα (Άννα Κουρή), γόνο αριστοκρατικής οικογένειας της Αθήνας, και ζουν σε μια πολυκατοικία στο Κολωνάκι. Ο Τίμος και η Νανά Σταμάτη (Στέλιος Μάινας και Τζόυς Ευείδη), άνεργος τεμπέλης και καλλιτέχνιδα κατασκευής σκουλαρικιών και πινάκων, αντίστοιχα, μετακομίζουν στο διπλανό μικρό διαμέρισμα, που έχουν κερδίσει σε διαγωνισμό του ANT1. Ο Τίμος και η Νανά κάνουν τα πάντα για να πάρουν χρήματα από τους διπλανούς και κυρίως από τον Διονύση, που είναι μεγάλος τσιγκούνης. Γενικότερα, επίσης, η σύγκρουση μεταξύ των δύο ζευγαριών είναι αναπόφευκτη και διαρκής, καθώς ο συντηρητισμός και ο σνομπισμός των μεγαλοαστών Δάγκα έρχεται σε σφοδρή αντίθεση με τη νοοτροπία «ό,τι βρέξει ας κατεβάσει» των «προχωρημένων» γειτόνων τους.

Χαρακτήρες
----------

Μολονότι δεν υπήρξε ποτέ κάποιο «βιογραφικό» επεισόδιο, η σειρά παρέθετε συχνά αναφορές και για το παρελθόν των χαρακτήρων, όπως και για χρονολογίες πριν από την έναρξη της σειράς - για παράδειγμα, το έτος του γάμου Διονύση και Βάνας εξάγεται από έμμεσες χρονικές αναφορές σε αρκετά επεισόδια, ενώ οι ηλικίες της Βάνας και της Νανάς αναφέρονται στο επεισόδιο 38 «Παντρεμένες Αφροδίτες».

### Διονύσης Δάγκας

Ο Διονύσης γεννήθηκε το 1960 στα Πετράλωνα, με λαϊκή καταγωγή από τα Γκράβαρα (όπως ανέφερε η Βάνα στο επεισόδιο 2 «Λαός και Κολωνάκι»). Μεγάλωσε με την μητέρα του, Όλγα, η οποία ήταν λαϊκή τραγουδίστρια σε μπουζουξίδικα. Η μητέρα του, δεν του είχε αποκαλύψει ποτέ το όνομα του πατέρα του και έτσι αναγκάστηκε μετά από πολλά χρόνια να ψάξει και να τον βρει. Όπως αποκαλύφθηκε στο επεισόδιο 27, ο πατέρας του λεγόταν Βίκτωρ και ήταν ντραγκ κουίν που είχε μετακομίσει στη Νέα Υόρκη. Τα παιδικά χρόνια του Διονύση ήταν ιδιαιτέρως φτωχικά και γι’ αυτό άρχισε να διαβάζει και να επιτυγχάνει στη μαθητική ζωή του, για να ξεχνάει την φτώχεια του και για να μπορέσει να πετύχει επαγγελματικά στη ζωή του. Όταν ήταν μικρός, το αγαπημένο του κατοικίδιο ήταν ένα κουνελάκι. Σε κάποια δύσκολη συγκυρία, όταν η μητέρα του Διονύση δεν έβρισκε δουλειά και δεν μπορούσε έτσι να αγοράσει φαγητό, σκότωσε το κουνελάκι και του το σέρβιρε στιφάδο. Αυτό το γεγονός του άφησε τότε ψυχολογικό τραύμα, όπως παραδέχτηκε στο επεισόδιο 14.

Ο Διονύσης μεγάλωσε και σπούδασε Νομική. Μέσα σε λίγα χρόνια, έγινε πολύ επιτυχημένος δικηγόρος και μάλιστα «παρ' Αρείω Πάγω», αποκτώντας και το προσωνύμιο «σουπιά του Αρείου Πάγου». Γνώρισε τυχαία την Βασιλική (Βάνα) Ασπρολέοντα, γόνο αθηναϊκής αριστοκρατικής οικογένειας (η γνωριμία έγινε όταν μοιράστηκαν την επιβίβαση σε ένα ταξί Mercedes, όπως ανέφερε ο ίδιος στο επεισόδιο 39 «Αυτό το κάτι»), την οποία τελικώς παντρεύτηκε στις 12 Φεβρουαρίου 1988 (η ημερομηνία αναφέρεται στο επεισόδιο 51 «Top models» και το έτος εξάγεται από αρκετά επεισόδια όπου αναφέρονται τα χρόνια του γάμου). Το νεόνυμφο ζευγάρι μετακόμισε τότε στο προικώο της Βάνας, ένα μεγάλο ρετιρέ 180 τ.μ. στον έκτο και υψηλότερο όροφο της (υποθετικής) οδού Φιλοκράτους 10 στο Κολωνάκι των Αθηνών.

Μετά τον γάμο του, ο Διονύσης έγινε κομπλεξικός νεόπλουτος και θέλει πάντα να εντυπωσιάζει τους άλλους, επιδεικνύοντας τον πλούτο του και τις γνώσεις του. Είναι σνομπ και απεχθάνεται να θυμάται τα παιδικά του χρόνια και τη λαϊκή του καταγωγή. Από την άλλη, είναι μίζερος και τσιγκούνης, που δεν του αρέσουν οι σπατάλες. Στο επεισόδιο 105 «Η τυχερή δεκάρα» παρουσιάζεται πως το είδωλό του όταν ήταν παιδί υπήρξε ο πάμπλουτος Σκρουτζ Μακ Ντακ, σε βαθμό που ο Διονύσης να έχει και την δική του Τυχερή Δεκάρα. Γενικότερα είναι αριβίστας που επιδιώκει με κάθε μέσο την επαγγελματική και κοινωνική του άνοδο, ενώ παράλληλα είχε υπερβολικά συντηρητικές κοινωνικές και πολιτικές θέσεις. Επίσης, ήδη πριν την έναρξη της σειράς και σε όλη τη διάρκειά της, το ζευγάρι είχε στην κατοχή του δύο αυτοκίνητα: μια BMW Σειράς 3 E36 σεντάν του 1991 ή 1992, στην οποία είχαν μεγάλη αδυναμία και ο Διονύσης και η Βάνα, καθώς και ένα μικρότερο (δεν αναφέρθηκε ποτέ στη σειρά τι μάρκα ή μοντέλο ήταν). Ο διαρκής πόθος του Διονύση πάντως, σε όλη τη διάρκεια της σειράς, είναι να καταφέρει να αποκτήσει μια Jaguar, ενώ η Βάνα αντίστοιχα, σε όλη τη σειρά, επιθυμεί διακαώς και απαιτεί να πάρουν ένα καμπριολέ.

Κατά τη διάρκεια των επεισοδίων, ο Διονύσης στηρίζει οικονομικά τους δύο του γείτονες και τη γυναίκα του, Βάνα, αν και συχνά χωρίς τη θέλησή του, ως αποτέλεσμα των σχεδίων που κατάστρωναν οι άλλοι τρεις για να του πάρουν λεφτά. Κατά το τέλος της σειράς, έγινε πατέρας δύο παιδιών, αλλά νιώθει περισσότερη συμπάθεια στα παιδιά των γειτόνων του και ειδικά στον γιο του Τίμου. Αυτό συνέβη λόγω του ότι στην κλινική η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά. Στο φινάλε, ο Διονύσης καταλήγει να μεγαλώνει τέσσερα παιδιά, αντί για δύο, και επίσης να ζει μαζί με το ζεύγος Σταμάτη.

### Βασιλική (Βάνα) Δάγκα - Ασπρολέοντα

Η Βασιλική «Βάνα» Δάγκα (το γένος Ασπρολέοντα) είναι η σύζυγος του Διονύση. Γεννήθηκε το 1964 σε μια πλούσια και αριστοκρατική οικογένεια της Αθήνας και μεγάλωσε μέσα στην άνεση και την καλοπέραση, ενώ φοίτησε στα καλύτερα σχολεία. Οι δυνατότητες αυτές όμως της δόθηκαν αποκλειστικά και μόνο διότι οι γονείς της, και ιδίως ο πατέρας της, είχαν πολλά χρήματα. Η Βάνα από μόνη της δεν είναι έξυπνη, με τη νοημοσύνη της να φαίνεται σαν να έχει μείνει στην παιδική ηλικία, και ενίοτε δείχνει πολύ αφελής. Οι σπουδές της δεν της έδωσαν καμία πρακτική βοήθεια και την άφησαν με πολύ λίγες γνώσεις.

Αφού τελείωσε το σχολείο, η Βάνα Ασπρολέοντα γνώρισε τον Διονύση Δάγκα και τελικώς παντρεύτηκαν στις 12 Φεβρουαρίου 1988. Για την ακρίβεια ο Διονύσης την προσέγγισε για τις εξαιρετικές της γνωριμίες με την υψηλή κοινωνία. Από την άλλη, κατά ειρωνεία της τύχης, η Βάνα παντρεύτηκε τον Διονύση γιατί ήταν πραγματικά ερωτευμένη μαζί του και τον θαύμαζε για την επιτυχημένη του καριέρα και τις δυναμικές λύσεις που κατάφερνε να επινοεί για όλα τα ζητήματα. Καθώς μάλιστα η Βάνα ήταν σε όλη τη ζωή της ανεπάγγελτη, όταν την ρωτούν τι δουλειά κάνει, συνηθίζει να απαντάει «είμαι η γυναίκα του Διονύση» (ήδη από το επεισόδιο 1). Αντιθέτως, ο Διονύσης, και μεταγενέστερα και οι Σταμάτηδες, την αντιμετωπίζουν ως χαζή, αμόρφωτη, ανοικοκύρευτη και εντελώς άχρηστη, και πρακτικώς είχαν δίκιο, καθώς η Βάνα ξέρει να ασχολείται μόνο με την εμφάνισή της και την κοσμική ζωή και να περνάει τον περισσότερο χρόνο της μέσα στο σπίτι, χωρίς μάλιστα να ξέρει να μαγειρεύει.

Διαχρονικά η Βάνα είχε πάντα και μια έντονη ωραιοπάθεια, με συχνές σχετικές ατάκες της «το θεϊκό κορμί μου» και «το θείο κορμί μου», καθώς και μια ακραία φοβία μήπως της σπάσει κάποιο από τα τεράστια νύχια της, που διατηρούσε με φανατισμό, με αποτέλεσμα να αποφεύγει κάθε χειρωνακτική δουλειά. Η μεγαλύτερή της απογοήτευση κατά την διάρκεια όλων των επεισοδίων ήταν ότι υπήρξε πάντα μια θερμή και ερωτική γυναίκα, η οποία παντρεύτηκε έναν ψυχρό σύζυγο, καθώς από το 1992 (από έμμεση αναφορά της Βάνας στο επεισόδιο 2 «Λαός και Κολωνάκι» τον Σεπτέμβριο του 1993) και μετά, ο Διονύσης έχασε κάθε ενδιαφέρον για ερωτική επαφή, γεγονός που συχνά πυροδοτούσε εντάσεις και συγκρούσεις στο ζευγάρι. Για να παρηγορηθεί η Βάνα, αγοράζει διαρκώς γούνες και κοσμήματα, συχνά κλέβοντας τις πιστωτικές κάρτες του Διονύση ή λεφτά από το πορτοφόλι του, εκνευρίζοντας τον τσιγκούνη Διονύση. Αρκετές φορές μάλιστα, η Βάνα βγάζει μια εκκωφαντική τσιρίδα, το γνωστότερο σήμα κατατεθέν της, από εκνευρισμό ή σε καταστάσεις πανικού ή συχνότερα για να εξαναγκάσει τον Διονύση να της εκπληρώσει τις επιθυμίες της. Επίσης, η Βάνα έχει και μια σκυλίτσα θιβετιανής ράτσας Λάσα Άπσο (από την Λάσα), την Τερέζ, την οποία μάλιστα κρατά συνήθως μαζί της, στα χέρια της, και πάντα τη φωτάζει «παιδί» και «το παιδί μας», προσθέτοντας ακόμα μεγαλύτερο εκνευρισμό στον Διονύση.

Κατά τη διάρκεια των επεισοδίων, η Βάνα αναπτύσσει μια παράξενη φιλία με την Νανά. Στα τέλη του 1993, στο επεισόδιο 11 «Η τζαζ και ο ροκ», η μητέρα της Βάνας, Βαρβάρα Ασπρολέοντα, βρίσκεται εν διαστάσει με τον πατέρα της Βάνας. Όταν ο πατέρας της Νανάς, Βαγγέλης Κουρούπας, ερωτεύθηκε την μητέρα της Βάνας, κατέληξε να συνάψει δεσμό με τη Βαρβάρα. Το αποτέλεσμα ήταν η Νανά και η Βάνα να γίνουν «αδελφές εξ αγχιστείας». Αυτό το γεγονός βοήθησε τη Βάνα και τη Νανά να γίνουν πολύ φίλες. Πάντα η Βάνα έχει τάση να μειώνει τη Νανά για την καταγωγή της, το λεξιλόγιό της και τις ενδυματολογικές της επιλογές, καθώς και για την εμφάνισή της, ενίοτε αποκαλώντας την Νανά «κοκκινόμαλλο τέρας» (σποραδικά και ο Διονύσης το λέει αυτό) και «κακάσχημη λαϊκάντζα». Ταυτόχρονα όμως είναι πρόθυμη να βοηθήσει τη Νανά σε πολλά σχέδια για να μπορέσουν να αποκτήσουν χρήματα. Επίσης, η Βάνα αισθάνεται ζήλια για τις εντυπωσιακές ερωτικές επιδόσεις του ζεύγους των γειτόνων και συχνά ζητά από τη Νανά συμβουλές για το πώς θα πείσει τον Διονύση να δεχτεί να την προσεγγίσει ερωτικά.

Στο τέλος της σειράς, στο επεισόδιο 108, η Βάνα γίνεται μητέρα δύο παιδιών, αλλά νιώθει περισσότερη συμπάθεια στα παιδιά των γειτόνων της και ειδικά στην κόρη της Νανάς. Αυτό συμβαίνει λόγω του ότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

### Τιμόθεος (Τίμος) Σταμάτης

Ο Τίμος Σταμάτης γεννήθηκε το 1960 στην Αντίπαρο. Η μητέρα του ήταν δασκάλα, αλλά ο Τίμος εναντιώθηκε στις αξίες της μητέρας του και άρχισε να ζει μια μποέμικη ζωή. Τελικώς γνώρισε την αντίστοιχης νοοτροπίας Νανά το 1985 (σύμφωνα με σχετικό σχόλιο της Νανάς στο επεισόδιο 56 «Βαλές και χαβαλές») και παντρεύτηκαν το 1986 (η χρονολογία εξάγεται από μια αναφορά στο επεισόδιο 47 «Είμαι φίνο φανταράκι») και μάλιστα στις 12 Φεβρουαρίου, την ίδια ημερομηνία με το ζεύγος Δάγκα, όπως γίνεται γνωστό στο επεισόδιο 71 «Η επέτειος», αλλά 2 έτη νωρίτερα. Κατά κανόνα ταιριάζουν ως ζευγάρι, αν και μερικές φορές σημειώνονται κάποιες εντάσεις μεταξύ τους, με τον Τίμο συχνά να της φωνάζει την ατάκα «Σε ποιον τα κάνεις αυτά μωρή; Στον άντρα (ή λεβέντη) τον Αντιπαριώτη;» έξαλλος. Σε όλα τα επεισόδια είναι άνεργος (συχνά γίνεται αναφορά από τη Νανά ότι σε ολόκληρη τη ζωή του ο Τίμος υπήρξε άνεργος) και στηρίζεται οικονομικά στα εισοδήματα της Νανάς, στις μικροκλοπές που διαπράττει, σε κάποιες αυτοσχέδιες παράνομες ή ημιπαράνομες επιχειρήσεις που κυριολεκτικά «στήνει στο πόδι» και από την τράκα που κάνει στον «κολλητό» του, τον Διονύση.

Στο πρώτο επεισόδιο της σειράς, το «Μοιραία συνάντηση», τον Σεπτέμβριο του 1993, ο Τίμος κερδίζει ένα στούντιο 50 τ.μ. στο Κολωνάκι σε ένα τηλεπαιχνίδι του ΑΝΤ1, το διαμορφώνει σε διαμέρισμα και από τότε είναι γείτονας με το ζεύγος Δάγκα. Είναι ερασιτέχνης κλαρινίστας και παίζει επιδέξια κλαρίνο όλη την ημέρα και συχνά ακόμα και το βράδυ ή ενίοτε και σε μεταμεσονύκτιες ώρες, προκαλώντας εκνευρισμό στο ζεύγος Δάγκα, και συχνά επίσης και στη Νανά, ενώ ειδικότερα στο επεισόδιο 94 «All that jazz» παίζει επιδέξια ηλεκτρική κιθάρα και στο επεισόδιο 54 «Μαθήματα πιάνου» βιολί, αλλά εντελώς αδέξια. Πάντα σκορπάει και τα λίγα χρήματα που κερδίζει, ενώ η νοημοσύνη και οι γνώσεις του είναι σε ακόμα χαμηλότερο επίπεδο και από αυτό της Βάνας, και μάλιστα στο επεισόδιο 68 «Γραφείο συνοικεσίων» η Νανά αναφέρει ότι ο Τίμος κατάφερε να τελειώσει μόλις το Γυμνάσιο και αυτό με μέσον. Επιπλέον, είναι και εξαιρετικά αφελής και δεν καταλαβαίνει ότι ο Διονύσης τον αντιπαθεί. Όποτε δεν έχει χρήματα, το αγαπημένο του θύμα για να εισπράξει λεφτά είναι ο «κολλητός» του, ο Διονύσης, και η συχνότερη σχετική ατάκα του είναι «κολλητέ, δώσε ένα πεντοχίλιαρο». Εκτός από την προσφώνηση «κολλητέ», συχνά τον αποκαλεί και «χασοδίκη», προσθέτοντας ακόμα μεγαλύτερο εκνευρισμό στον Διονύση.

Στο τέλος των επεισοδίων ο Τίμος γίνεται πατέρας δύο παιδιών, αλλά νιώθει περισσότερη συμπάθεια στα παιδιά των γειτόνων του και ειδικά στον γιο του Διονύση, στον οποίο μαθαίνει και να κλέβει. Αυτό συνέβη διότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

### Αθηνά (Νανά) Σταμάτη - Κουρούπα

Η Νανά γεννήθηκε το 1962 στα Άνω ή Κάτω Κρεμαστά της Αρκαδίας. Η μητέρα της, λουλουδού στο επάγγελμα και πολύ θεοσεβής άνθρωπος, καταγόταν από τα Άνω Κρεμαστά, ενώ ο πατέρας της, ένας ροκ μουσικός, ο οποίος πήγε στην Κορέα, στο Νεπάλ, στο Άμστερνταμ, και γενικότερα γύρισε σχεδόν όλο τον κόσμο (όπως αναφέρει στο επεισόδιο 11), καταγόταν από τα Κάτω Κρεμαστά. Η Νανά υπεραγαπάει τον πατέρα της.

Σε όλη τη διάρκεια της σειράς η Νανά ζει μια μποέμικη ζωή με τον σύζυγό της, τον Τίμο Σταμάτη. Επίσημα αυτοπροσδιορίζεται ως καλλιτέχνης και ζωγραφίζει πίνακες, ενώ επίσης φτιάχνει και σκουλαρίκια, καθώς και άλλα «κομψοτεχνήματα», όλα από φτηνά υλικά, και συνήθως παράξενα και αντισυμβατικά, τα οποία πωλεί στο Μοναστηράκι των Αθηνών, χωρίς όμως να τα καταφέρνει πάντα. Αντίθετα με τον Τίμο, είναι πανέξυπνη και οδηγεί τον Τίμο ή τη Βάνα ή και τους δύο σε σχέδια για να εισπράξουν χρήματα. Επίσης είναι αθυρόστομη, με ένα άκρως λαϊκό λεξιλόγιο και ενίοτε δικές της αυτοσχέδιες λέξεις, ενώ η συχνότερη ατάκα της είναι το επιφώνημα «ε ποτέ», όταν θέλει να δείξει έκπληξη, θαυμασμό ή εκνευρισμό. Συχνά, επίσης, λέει για τον εαυτό της ή τον συνομιλητή της ή για κάποιον άλλο ότι «θα πάθει την κακιά αφρίτα», εννοώντας ότι θα αφρίσει από το κακό του / της λόγω θυμού. Όπως και ο Τίμος, συχνά και η Νανά αποκαλεί τον Διονύση «χασοδίκη», προκαλώντας του ακόμα μεγαλύτερο εκνευρισμό.

Στο τέλος των επεισοδίων γίνεται μητέρα δύο παιδιών, αλλά νιώθει περισσότερη συμπάθεια στα παιδιά των γειτόνων της και ειδικά στην κόρη της Βάνας. Αυτό συνέβη διότι στην κλινική, η νοσοκόμα άλλαξε κατά λάθος τις ταμπελίτσες των ονομάτων των μωρών, μπερδεύοντας έτσι τους μπαμπάδες Διονύση και Τίμο, και τις μαμάδες Βάνα και Νανά, με αποτέλεσμα να μεγαλώνουν τα δύο ζεύγη λάθος παιδιά.

Παραγωγή
--------

Η παραγωγή της σειράς έγινε από τα Studio ATA, με σκηνοθέτη τη Φωτεινή Κοτρώτση και τηλεοπτική πρεμιέρα στον ΑΝΤ1 την Πέμπτη 16 Σεπτεμβρίου 1993, με ώρα προβολής 21:00 και μάλιστα αυτή η ώρα προβολής διατηρήθηκε εξ αρχής και σε όλη τη διάρκεια της σειράς. Την οργάνωση παραγωγής ανέλαβε η Φρόσω Ράλλη, που κατά την έναρξη της προετοιμασίας, το 1992, ήταν ήδη σε φάση τεράστιας επιτυχίας με τους *Απαράδεκτους*, και επεδίωκε να τη συνεχίσει σταθερά και με την αμέσως επόμενη σειρά, ενώ ήταν ήδη μέτοχος της εταιρείας παραγωγής Studio ATA.

Από την πρώτη στιγμή που ξεκίνησε η ιδέα για το σίριαλ, ο Χάρης Ρώμας και η Άννα Κουρή πήγαιναν εξ αρχής μαζί με το όλο εγχείρημα, ενώ όλοι οι άλλοι συντελεστές προστέθηκαν σταδιακά στη συνέχεια. Μάλιστα, όπως ανέφερε η Άννα Κουρή σε συνέντευξή της στον ΑΝΤ1 στα τέλη Μαΐου του 2019, στα αρχικά αυτά στάδια προετοιμασίας το είχαν μαζί προτείνει στο MEGA, αλλά το κανάλι δεν το δέχτηκε, διότι οι υπεύθυνοι του σταθμού θεώρησαν ότι ήταν άγνωστοι οι ηθοποιοί και ότι το σίριαλ δεν θα είχε επιτυχία (αν και η πληροφορία αυτή, ότι είχε αρχικά προταθεί στο Mega, πριν αποκαλυφθεί επίσημα από την ηθοποιό στη συνέντευξη αυτή το 2019, είχε αρχίσει να αναφέρεται ως φήμη σε κάποια έντυπα μέσα ήδη από τη δεκαετία του 1990, αλλά από τη συνέντευξη αυτή, όμως, επιβεβαιώθηκε και επίσημα). Όπως προσέθεσε η ηθοποιός, τελικά το πίστεψαν στον ΑΝΤ1 και το πήραν, και αφού συγκεντρώθηκαν όλοι οι ηθοποιοί, έκαναν διαρκείς πρόβες για έναν χρόνο μέχρι την τηλεοπτική πρεμιέρα και έτσι ήδη «το είχαμε βρει στις πρόβες, δεν το βρήκαμε πάνω στα γυρίσματα». Επίσης, ανέφερε ότι «όταν βγήκε το σίριαλ δεν το περιμέναμε ότι θα κάνει επιτυχία! Ήμασταν οι outsiders! Δεν το πολυπιστεύανε (οι υπεύθυνοι του ΑΝΤ1), αλλά τελικώς δικαιώθηκαν». Επίσης, η Τζόυς Ευείδη σε συνέντευξη στα τέλη Σεπτεμβρίου του 2023 (30 χρόνια μετά την πρεμιέρα) ανέφερε ότι η σειρά «Οι Μεν και οι Δεν», πριν την πρεμιέρα και στα πρώτα επεισόδια μετά την έναρξη, ήταν όχι μόνο αουτσάιντερ, αλλά και η πρώτη υποψήφια σειρά για κόψιμο στο κανάλι.

Οι αρχικοί ηθοποιοί που είχαν επιλεγεί για τους ρόλους του Τίμου και της Νανάς Σταμάτη ήταν ο Χρήστος Ευθυμίου και η Κατερίνα Πετούση, όπως είχε προτιμήσει ο Χάρης Ρώμας, ενώ ο ίδιος και η Άννα Κουρή πήγαιναν εξ αρχής μαζί με το όλο εγχείρημα, όπως προαναφέρθηκε. Ωστόσο, όταν ξεκίνησαν τα πρώτα γυρίσματα, το καλοκαίρι του 1992, και οι συντελεστές του καναλιού είδαν το πρώτο (πιλοτικό) επεισόδιο σε δοκιμαστική προβολή, δεν ικανοποιήθηκαν από την επιλογή των ηθοποιών για το ζεύγος Σταμάτη, καθώς θεώρησαν ότι δεν ταίριαζαν με τους ρόλους, και έδωσαν εντολή να γίνει οντισιόν, στην οποία επέλεξαν τον Στέλιο Μάινα και την Τζόυς Ευείδη. Ειδικά για την Τζόυς Ευείδη, επέμεινε η τότε υπεύθυνη του τηλεοπτικού σταθμού, Άλκηστις Μαραγκουδάκη, επειδή την είχε προσέξει προηγουμένως στο *Ρετιρέ* (1990-1992) και ήθελε έντονα να την πάρει στον ΑΝΤ1, ενώ τον Στέλιο Μάινα τον πρότεινε η Άννα Χατζησοφιά και τελικώς έγινε δεκτός. Αυτή η καθυστέρηση, είχε ως συνέπεια να μετατεθεί η πρεμιέρα της σειράς για την επόμενη σεζόν, του 1993-1994, καθώς την τότε εποχή οι πρεμιέρες των σίριαλ γίνονταν με αυστηρή τήρηση της έναρξης της εκάστοτε τηλεοπτικής σεζόν, που ήταν τότε στα μέσα Σεπτεμβρίου για τα ιδιωτικά κανάλια και στις αρχές Οκτωβρίου για τα κρατικά κανάλια.

Για τους τίτλους αρχής, η Τζόυς Ευείδη είχε βρει το κομμάτι της Ίμα Σουμάκ *Malambo No. 1*, το οποίο μάλιστα είχε παιχτεί στα αρχικά τηλεοπτικά διαφημιστικά της σειράς το καλοκαίρι του 1993, πριν την πρεμιέρα, και το κανάλι προσπάθησε τότε να αποκτήσει τα δικαιώματά του, αλλά επειδή ήταν πάρα πολύ ακριβά, τελικώς αρκέστηκε σε μια διασκευή του τραγουδιού, στην οποία τραγούδησε η Λία Βίσση. Ωστόσο, το αυθεντικό τραγούδι της Σουμάκ ακούγεται κανονικά, και για άγνωστους λόγους, στους τίτλους έναρξης του 5ου επεισοδίου.

Αφού συγκεντρώθηκαν όλοι οι τελικοί πρωταγωνιστές της σειράς, έκαναν διαρκείς πρόβες στο σπίτι του Χάρη Ρώμα για έναν χρόνο μέχρι την τηλεοπτική πρεμιέρα. Επίσης, τα γυρίσματα με τους τελικούς πρωταγωνιστές ξεκίνησαν έξι μήνες πριν την τηλεοπτική πρεμιέρα, η οποία έγινε τον Σεπτέμβριο του 1993. Μάλιστα οι ηθοποιοί είχαν κάνει πρόβα τα 10 πρώτα επεισόδια πριν ξεκινήσουν τα γυρίσματα.

Στα αρχικά στάδια προετοιμασίας του εγχειρήματος και κατά την επιλογή των ονομάτων των ρόλων, ο Χάρης Ρώμας επέλεξε το μικρό όνομα της μητέρας του για τον ρόλο της τηλεοπτικής συζύγου του στη σειρά, τη δημοφιλή Βάνα Δάγκα. Όπως είχε τότε δηλώσει ο Χάρης Ρώμας, η επιλογή του ονόματος Βάνα έγινε διότι θεώρησε ότι το όνομα της μητέρας του στο ρόλο της τηλεοπτικής συζύγου θα του έφερνε γούρι και ότι τελικώς δικαιώθηκε.

Επίσης στα πρώτα στάδια προετοιμασίας, πριν ακόμα υποβληθεί στο κανάλι, ο αρχικός ανεπίσημος τίτλος της σειράς ήταν *Το ζευγάρι της διπλανής πόρτας*, μια ιδέα που είχε προέλθει από τον τίτλο του ερωτικού θρίλερ του Φρανσουά Τρυφώ *Η γυναίκα της διπλανής πόρτας* (*La Femme d'à Côté*) του 1981. Ωστόσο, επειδή είχε θεωρηθεί ως υπερβολικά σοβαρός για κωμική σειρά και ότι δεν θα ήταν αρκετά νεανικός και εμπορικός, δεν υπήρχε η προοπτική να διατηρηθεί ως ο τελικός τίτλος και είναι ιστορικά αμφίβολο αν εστάλη ποτέ στο κανάλι με αυτό τον τίτλο.

Η έμπνευση για τον τελικό τίτλο *Οι μεν και οι δεν* προήλθε από έναν σχεδόν ομώνυμο τίτλο ταινίας, επίσης του γαλλικού κινηματογράφου και παραγωγής 1981, το ιστορικό δραματικό μιούζικαλ *Les uns et les autres*, που έγινε γνωστό στην Ελλάδα με τον τίτλο *Η ζωή είναι ένα μπολερό*, αλλά η ακριβής μετάφραση σημαίνει τον τίτλο της τηλεοπτικής σειράς. Ο αρχικός τίτλος της σειράς αναφέρθηκε μέσα στο επεισόδιο 1 «Μοιραία συνάντηση», όταν το ζεύγος Δάγκα επισκέπτεται για πρώτη φορά το ζεύγος Σταμάτη και, κατά την είσοδό τους στο διαμέρισμα, αυτοσυστήνονται ως «Διονύσης και Βάνα, το ζευγάρι της διπλανής πόρτας».

Κατά το αρχικό σενάριο και στην πρεμιέρα της σειράς, ο πρώτος εκ των τεσσάρων πρωταγωνιστικών χαρακτήρων, Διονύσης Δάγκας (Χάρης Ρώμας) ονομαζόταν Διονύσης Γάγκας, επίθετο που αντικαταστάθηκε οριστικά μετά το 10ο επεισόδιο. Ωστόσο, το Δάγκας ακούγεται και στα επεισόδια 2, 3, 4, 6, 7 και 9, καθώς πριν την προβολή τους είχε προλάβει να ηχογραφηθεί το νέο επίθετο σε αυτά, με voice over, ενώ το αρχικό ακούγεται μόνο στα επεισόδια 1, 5, 8 και 10. Επίσης, σε όλη τη διάρκεια της σειράς, με μοναδική εξαίρεση το επεισόδιο 1 «Μοιραία συνάντηση», ο Διονύσης και η Βάνα αναφέρονται στους τελικούς τίτλους των επεισοδίων ως «το ζεύγος Δάγκα».

Το Χριστουγεννιάτικο εορταστικό επεισόδιο «70 χρόνια μεν, αλλά δεν», προβλήθηκε για πρώτη φορά το Σάββατο 24 Δεκεμβρίου του 1994, με συνολική διάρκεια 125 λεπτά, και έδειχνε τους πρωταγωνιστές να λαμβάνουν μέρος σε επτά διαφορετικές ιστορίες, με την καθεμία από αυτές σε διαφορετική δεκαετία του 20-ού αιώνα. Ως αποτέλεσμα, χωριζόταν σε επτά ενότητες, με τους ηθοποιούς σε διαφορετικούς ρόλους κάθε φορά, ξεκινώντας από την αρχική ενότητα «1930 και κάτι» και καταλήγοντας στην τελική «1990 και κάτι», στην οποία οι ηθοποιοί έπαιζαν πάλι ως το ζεύγος Δάγκα και το ζεύγος Σταμάτη. Για πρώτη φορά επαναπροβλήθηκε την Παρασκευή 6 Ιανουαρίου του 1995, καθώς και σε όλες σχεδόν τις μετέπειτα εορτές Χριστουγέννων για πάνω από 20 χρόνια μετά, με την πιο πρόσφατη προβολή τη Δευτέρα 25 Δεκεμβρίου του 2017.

Υπήρξε και ένα ακόμα εορταστικό επεισόδιο, το 2-ωρο αποκριάτικο «Οι Μεν και οι Δεν: Κότες Κλαμπ», την Κυριακή 26 Φεβρουαρίου 1995, ως αναφορά στο διάσημο Κότον Κλαμπ και παρωδία της ταινίας *Κότον Κλαμπ* του 1984, και αμφότερα διεδραματίζονται στις ΗΠΑ την εποχή της Ποτοαπαγόρευσης (1920 - 1933). Επίσης, στο επεισόδιο 66 «Η σωσίας» η Άννα Κουρή έπαιξε διπλό ρόλο, με δεύτερο ρόλο ως Μάνια Σακκά, που ήταν στο σενάριο μια σωσίας της Βάνας Δάγκα.

Κατά την προετοιμασία της σειράς, στο αρχικό σενάριο δεν υπήρχε η Τερέζ. Ενώ οι πρωταγωνιστές έκαναν πρόβες στο σπίτι του Χάρη Ρώμα και καθώς η Άννα Κουρή έπαιρνε πάντα μαζί της και την σκυλίτσα της, την Τερέζ, κάποια στιγμή, 6 μήνες μετά από τη στιγμή που είχαν ξεκινήσει οι πρόβες, η Τζόυς Ευείδη είπε στον Ρώμα και στην Κουρή ότι «η Τερέζ είναι η προέκταση του χεριού της Άννας και πρέπει να τη βάλουμε στη σειρά». Η πρόταση έγινε επίσημα δεκτή και έτσι προστέθηκε στο καστ της σειράς, όπου εμφανίστηκε ήδη από το πρώτο επεισόδιο στις 16 Σεπτεμβρίου του 1993 και σε όλα μετέπειτα. Επίσης, εμφανιζόταν πάντα και στους τίτλους έναρξης, όπου αναφερόταν αρχικά ως Τερέζ Πατσαβούρα Κουρή, ενώ από το επεισόδιο 69 και μετά, ως Τερέζ Κουρή. Μάλιστα, η Άννα Κουρή απαίτησε τότε να πληρώνεται και η Τερέζ για τον ρόλο της, όπως και έγινε. Για την ακρίβεια, την πρώτη σεζόν έπαιρνε 10 χιλιάδες δραχμές το μήνα και από την έναρξη της δεύτερης σεζόν και μετά ο μισθός της αυξήθηκε στις 20 χιλιάδες δραχμές το μήνα.

Το κλαρίνο που έπαιζε διαρκώς ο Τίμος Σταμάτης σε πολλά επεισόδια της σειράς, ήταν σε αυθεντικό παίξιμο του Στέλιου Μάινα, καθώς ο ηθοποιός ήταν τότε και πραγματικά ερασιτέχνης κλαρινίστας.

Αν και έδινε την οπτική εντύπωση ότι επρόκειτο για δύο διαμερίσματα με έναν διάδρομο ανάμεσά τους και με ανελκυστήρα στον ενδιάμεσο τοίχο, η σειρά γυριζόταν μέσα σε στούντιο, με σταθερά πάντα σημεία δράσης, δίνοντας έτσι και μια θεατρική αίσθηση. Ακόμα και σε κάποια επεισόδια με φαινομενικά διαφορετικούς χώρους, κατά κανόνα η σειρά έκανε χρήση αιθουσών κατάλληλης διαμόρφωσης μέσα στα Studio ATA και σπάνια είχε εξωτερικά γυρίσματα. Υπήρξαν και λίγα επεισόδια με κάποιες εξωτερικές σκηνές, αλλά και αυτές ήταν πολύ σύντομες. Μοναδική εξαίρεση ήταν το επεισόδιο 79 «Ούζα στη Σαχάρα», στις 15 Ιουνίου 1995, το τελευταίο της 2ης σεζόν, που γυρίστηκε σχεδόν εξ ολοκλήρου στην Τυνησία, όπου είχαν πάει τότε εκδρομή οι ηθοποιοί και οι συντελεστές της σειράς.

Το έργο ήταν τρικάμερο και κατά συνέπεια, σε συνδυασμό και με το γύρισμα αποκλειστικά σε στούντιο, ήταν χαμηλού κόστους παραγωγή. Ωστόσο, η ποιότητα της σειράς ήταν ιδιαίτερα προσεγμένη και τα σκηνικά της επιβλητικά, ιδίως στο διαμέρισμα των Δάγκα, ενώ και η ανάλυση της εικόνας (μολονότι, λόγω παλαιότητας, η εικόνα ήταν αποκλειστικά σε αναλογία πλευρών 4:3, καθώς τότε δεν είχαν ακόμα εισαχθεί στην Ευρώπη η τηλεοπτική εικόνα αναλογίας 16:9 και οι αντίστοιχες τηλεοπτικές συσκευές) και τα γραφικά των αρχικών και των τελικών τίτλων ήταν υψηλής τεχνολογίας για τα τότε ελληνικά στάνταρ.

Τα γυρίσματα της σειράς διαρκούσαν από τις 8 το πρωί έως τις 6 το απόγευμα, δηλαδή 10 ώρες την ημέρα, με εξαίρεση τις ημέρες που οι πρωταγωνιστές είχαν 2 θεατρικές παραστάσεις, αλλά πάντα 8 έως 10 ώρες. Στην 3η σεζόν της σειράς (1995-1996) γυρίζονταν τρία επεισόδια κάθε φορά, λόγω ακραίας πίεσης χρόνου.

Στο μεγαλύτερο μέρος των 3 ετών της αρχικής προβολής της, η σειρά σημείωσε πολύ υψηλά νούμερα τηλεθέασης, άνω του 50%, και ευρεία κοινωνική απήχηση. Μόλις στα τέλη του 1995, κατά τα μέσα της 3ης σεζόν, άρχισε να εμφανίζει μια σταδιακή πτώση, λόγω της φθοράς του χρόνου, συνεχίζοντας όμως να διατηρεί υψηλά νούμερα και δημοτικότητα, σε βαθμό που ο ΑΝΤ1 είχε ζητήσει επίμονα από τους σεναριογράφους και τους ηθοποιούς να συνεχίσουν την σειρά και για 4η σεζόν. Ωστόσο, παρά τις ασφυκτικές πιέσεις του σταθμού, αλλά και του τηλεοπτικού κοινού, οι ηθοποιοί επέλεξαν με κοινή απόφαση, που ελήφθη τον Μάρτιο του 1996, να την σταματήσουν οριστικά για δύο λόγους: πρώτον διότι φοβήθηκαν την ακραία τυποποίηση και ταύτιση των πρωταγωνιστών με τους ρόλους, και δεύτερον επειδή θεώρησαν ότι αν συνεχιζόταν και για τέταρτη σεζόν θα εκφυλιζόταν και «από κωμική σειρά θα καταντούσε να γίνει μακροχρόνια σαπουνόπερα, με κίνδυνο πτώσης του επιπέδου της», όπως είχαν τότε δηλώσει, με αποτέλεσμα η σειρά να ρίξει αυλαία στις 7 Μαΐου 1996.

Υποδοχή
-------

Η σειρά θεωρείται μια από τις πιο δημοφιλείς σειρές της ελληνικής ιδιωτικής τηλεόρασης και μάλιστα έχει επαναπροβληθεί σε πολλές διαδοχικές επαναλήψεις για 28 χρόνια μετά τη λήξη της αρχικής προβολής της, στις οποίες μάλιστα πολύ συχνά σημείωνε υψηλότερα νούμερα τηλεθέασης ακόμα και από πολλές καινούριες τότε σειρές.

Ενδεικτικό της μεγάλης απήχησης, είναι ότι κατά την αρχική προβολή της, η Άννα Κουρή και η Τζόυς Ευείδη είχαν κάνει μαζί φωτογραφίσεις σε περιοδικά μόδας για σύνολα ένδυσης, παρά το γεγονός ότι σε ολόκληρη την καριέρα τους δεν έχουν ποτέ ασχοληθεί με τον χώρο της μόδας. Επίσης, η σειρά άφησε και πολλές διαχρονικές ατάκες, όπως το «μάγκας ή Δάγκας» (που ήταν και ο τίτλος του 82ου επεισοδίου), το «κολλητέ, δώσε ένα πεντοχίλιαρο» και άλλες, που αναφέρονται στην ενότητα *Χαρακτήρες*. Ωστόσο, η εντυπωσιακότερη όλων, ήταν η συχνή εκκωφαντική τσιρίδα της Βάνας, την οποία το κοινό ταύτισε με την ηθοποιό Άννα Κουρή και έγινε το σήμα κατατεθέν της, με αποτέλεσμα να έχει κάνει σποραδική χρήση της και σε μεταγενέστερα σίριαλ και θεατρικά έργα, έως και πρόσφατα.

Μια άλλη ιδιότητα της σειράς (είχε ξανασυμβεί σε αντίστοιχο βαθμό μόνο στους *Απαράδεκτους*, λίγα χρόνια νωρίτερα, επίσης σε παραγωγή από τα Studio ATA), που συνετέλεσε στην επιτυχία της, ήταν ότι είχε κλίμα «ομαδικής τρέλας» που έδινε στους πρωταγωνιστές την ελευθερία να αυτοσχεδιάζουν, με θάρρος, αυθορμητισμό και πηγαίες ερμηνείες με «ερασιτεχνισμό», προσθέτοντας και δικές τους ιδέες και ατάκες στο σενάριο, αντί να το ακολουθούν υποχρεωτικά κατά γράμμα. Επίσης, χαρακτηριστικές ήταν και οι δεκάδες μεταμφιέσεις και εναλλακτικοί ρόλοι που υποδύονταν οι τέσσερις βασικοί χαρακτήρες σε πολλά από τα επεισόδια, καθώς και οι διαρκείς αλλαγές στο χτένισμα της τηλεοπτικής Βάνας, το οποίο συχνά άλλαζε πολλές φορές μέσα στο ίδιο επεισόδιο.

Η σειρά εισήγαγε για πρώτη φορά στην ελληνική τηλεοπτική ιστορία την έννοια του σταρ - κατοικίδιου ζώου, με την Τερέζ, την σκυλίτσα που ανήκε και πραγματικά στην Άννα Κουρή. Μάλιστα, το όνομά της αναγραφόταν και στους τίτλους έναρξης όλων των επεισοδίων της σειράς. Η μεγάλη απήχηση που είχε τότε στο κοινό καθιέρωσε την ιδέα αυτή και στην Ελλάδα, και στα επόμενα χρόνια εμφανίστηκαν σε πρωταγωνιστικούς ρόλους κατοικίδια ζώα και σε άλλες ελληνικές σειρές. Ενδεικτικό της μεγάλης απήχησης που είχε η σειρά στο ευρύ κοινό, είναι το γεγονός ότι η Τερέζ είχε γίνει το πιο αγαπητό κατοικίδιο της Ελλάδας, σε βαθμό που τότε πολλοί θαυμαστές της σειράς και της ηθοποιού είχαν δώσει το όνομα της σκυλίτσας στο κατοικίδιό τους. Το εντυπωσιακό είναι ότι, εκτός από τα ευρύτερα λαϊκά στρώματα, η Τερέζ για μεγάλο χρονικό διάστημα έγινε το αγαπητό κατοικίδιο και των σαλονιών, σε βαθμό που δημιούργησε και σχετική μόδα στις κυρίες της υψηλής κοινωνίας. Γενικότερα, η απήχηση της σειράς συνετέλεσε στην τότε αλλαγή των ηθών σχετικά με την αντιμετώπιση των κατοικίδιων στη χώρα, προς το θετικότερο.

Το 1997, επίσης, λίγο μετά τη λήξη της αρχικής προβολής της, η σειρά *«Οι Μεν και οι Δεν»* κέρδισε το Βραβείο Καλύτερης Κωμικής Σειράς στο φεστιβάλ του TV Έθνος Τηλεοπτικά Βραβεία «Πρόσωπα», το οποίο διοργανώθηκε τότε για πρώτη χρονιά.

Επαναπροβολές
-------------

Η σειρά προβλήθηκε σε επανάληψη πολλές φορές από τον ΑΝΤ1, σε βαθμό που εξακολουθεί να είναι μία από τις κορυφαίες σε αριθμό επαναλήψεων σειρές στην ιστορία του σταθμού, όπως αντίστοιχα ισχύει το ίδιο και για άλλες δυο σειρές του Χάρη Ρώμα, *Το καφέ της Χαράς* και το *Κωνσταντίνου και Ελένης*.

Οι πρώτες μάλιστα επαναπροβολές της, έγιναν και διήρκεσαν ολόκληρο το καλοκαίρι του 1994, μεταξύ της 1ης και της 2ης σεζόν της αρχικής προβολής της, και ολόκληρο το καλοκαίρι του 1995, μεταξύ της 2ης και της 3ης σεζόν. Συνολικά, έχει επαναπροβληθεί από τον ANT1 τις περιόδους 1994 έως 2005 ανελλιπώς, κάθε μεσημέρι, το 2007, το 2008 και όλα τα έτη της περιόδου 2010 έως 2022. Ειδικότερα στις επαναλήψεις τα διαστήματα Απρίλιος - Σεπτέμβριος 2015 και από την Πρωτοχρονιά έως τις αρχές Ιουλίου του 2016 τα επεισόδια προβάλλονταν διπλά (ανά δύο μαζί την ημέρα), και από τις αρχές Ιουλίου έως τις αρχές Οκτωβρίου του 2016 προβάλλονταν ανά ένα κάθε μέρα, ενώ από τα μέσα Ιουλίου του 2017 έως τις αρχές Φεβρουαρίου του 2018 ξανά διπλά. Στη συνέχεια, από τα τέλη Μαΐου έως τα μέσα Σεπτεμβρίου του 2018 προβάλλονταν ανά 1 επεισόδιο την ημέρα, ενώ από τα τέλη Νοεμβρίου του 2018 έως τα μέσα Σεπτεμβρίου του 2019 προβάλλονταν διπλά. Από τα μέσα Οκτωβρίου του 2019 προβάλλονται ανά 1 επεισόδιο την ημέρα και από τα τέλη Απριλίου του 2022 ανά δύο μαζί την ημέρα.

Παράλληλα, έχει προβληθεί σε πολλές επαναλήψεις και από τον ΑΝΤ1 Κύπρου και τον ΑΝΤ1 Europe. Λόγω των διαρκών επαναλήψεων για πολλά χρόνια, η σειρά απέκτησε καλτ φήμη και δημοτικότητα στο ευρύ κοινό, ακόμα και σε παιδιά, και στα νεότερα χρόνια και ενήλικες, που δεν είχαν γεννηθεί κατά την εποχή της αρχικής προβολής της.

Από τις 12 Απριλίου μέχρι και τις 31 Οκτωβρίου του 2021, η σειρά προβαλλόταν ανελλιπώς, για πρώτη φορά σε επανάληψη και από τον δεύτερο πανελλαδικό σταθμό του Ομίλου ANT1, το Μακεδονία TV, καθημερινά και τα Σαββατοκύριακα, το μεσημέρι, ανά δύο μαζί επεισόδια την ημέρα, ενώ τους καλοκαιρινούς μήνες του 2021, προβαλλόταν καθημερινά και τα Σαββατοκύριακα κάθε απόγευμα. Στις 25 Απριλίου 2022, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, ταυτόχρονα με την προβολή στον ΑΝΤ1 τα Σαββατοκύριακα ως το καλοκαίρι, και διήρκησε ως τις 23 Οκτωβρίου 2022. Λίγο μετά, στις 19 Ιανουαρίου 2023, ξεκίνησε νέος κύκλος επαναπροβολής της σειράς, πάλι στο Μακεδονία TV, ανά δύο μαζί επεισόδια την ημέρα, καθημερινά το μεσημέρι και τα Σαββατοκύριακα, και μάλιστα στις 16 Σεπτεμβρίου 2023 συμπληρώθηκαν 30 χρόνια από την πρεμιέρα της σειράς με το έργο να συνεχίζει να προβάλλεται σε επανάληψη. Για κάποια χρόνια, μετά το 2018 και έως τα τέλη του 2023, δεν είχαν προβληθεί σε επανάληψη τα εορταστικά επεισόδια της σειράς, τόσο στον ΑΝΤ1, όσο και στο Μακεδονία TV, αλλά στις 24 και 25 και 31 Δεκεμβρίου του 2023 και στις 1 Ιανουαρίου του 2024 επαναπροβλήθηκαν σχεδόν όλα τα εορταστικά επεισόδια της σειράς στο Μακεδονία TV, εκτός από το «70 χρόνια μεν, αλλά δεν».

Αντίστοιχα, στο παρελθόν η σειρά είχε προβληθεί σε επανάληψη το διάστημα 2002 - 2011, και από τον *ANT1 Gold* και μετέπειτα από τον ANT1 Prime, όπως αντίστοιχα και άλλες παλαιότερες τηλεοπτικές σειρές και ψυχαγωγικές εκπομπές του αρχείου του ANT1.

Επισκόπηση σειράς
-----------------

| Κύκλος | Επεισόδια | Α' Προβολή |
| --- | --- | --- |
| Πρεμιέρα κύκλου | Φινάλε κύκλου |
|  | **1** | 40 | 16 Σεπτεμβρίου 1993 | 16 Ιουνίου 1994 |
|  | **2** | 40 | 15 Σεπτεμβρίου 1994 | 15 Ιουνίου 1995 |
|  | **3** | 29 | 3 Οκτωβρίου 1995 | 7 Μαΐου 1996 |

Στις 2 πρώτες σεζόν, τα επεισόδια μεταδίδονταν κάθε Πέμπτη, στις 21:00, με εξαίρεση το Χριστουγεννιάτικο εορταστικό επεισόδιο «70 χρόνια μεν, αλλά δεν», το οποίο προβλήθηκε για πρώτη φορά το Σάββατο 24 Δεκεμβρίου 1994 και το Αποκριάτικο εορταστικό επεισόδιο «Οι Μεν και οι Δεν: Κότες Κλαμπ», το οποίο προβλήθηκε για πρώτη φορά την Κυριακή 26 Φεβρουαρίου 1995. Στην τρίτη σεζόν, τα επεισόδια μεταδίδονταν κάθε Τρίτη, επίσης στις 21:00.

Διανομή
-------

| Πρωταγωνιστικό Καστ |
| --- |
| Ηθοποιός | Ρόλος |
| Χάρης Ρώμας | Διονύσης Δάγκας |
| Άννα Κουρή | Βάνα Δάγκα - Ασπρολέοντα |
| Στέλιος Μάινας | Τίμος Σταμάτης |
| Τζόυς Ευείδη | Νανά Σταμάτη - Κουρούπα |
| Τερέζ Κουρή | Η σκυλίτσα της Άννας Κουρή |

### Έκτακτες συμμετοχές

|  |  |
| --- | --- |
| * Καλλιόπη Ταχτσόγλου
* Χρήστος Χατζηπαναγιώτης
* Καίτη Λαμπροπούλου
* Ελισάβετ Κωνσταντινίδου
* Σπεράντζα Βρανά
* Σοφία Ολυμπίου
* Γιώργος Πυρπασόπουλος
* Χρήστος Μάντακας
* Βασίλης Κούκουρας
* Πέμη Ζούνη
* Κώστας Δίγκας
* Πόπη Χατζηδημητρίου
* Βασίλης Ευταξόπουλος
* Νίκος Αλεξίου
* Ρήγας Αξελός
* Χρήστος Σιμαρδάνης
* Τζέσυ Παπουτσή
* Σπύρος Μπιμπίλας
* Σάκης Μπουλάς
* Τζένη Μπότση
* Γιώργος Γαλίτης
* Γιώργος Κωνσταντής
* Ανδρέας Μαριανός
* Κωνσταντίνος Τζούμας
 | * Γαλήνη Τσεβά
* Αλέξανδρος Μυλωνάς
* Απόστολος Σουγκλάκος
* Λουκία Πιστιόλα
* Ιωσήφ Μαρινάκης
* Βέτα Μπετίνη
* Νίκος Τσούκας
* Κάτια Σπερελάκη
* Ράνια Ιωαννίδου
* Κώστας Τσάκωνας
* Υρώ Μανέ
* Γιάννης Καπετάνιος
* Ναταλία Καποδίστρια
* Μιμή Ντενίση
* Γιώργος Κοτανίδης
* Βασίλης Καμίτσης
* Ευθύμης Δημητρίου
* Τζένη Μπαλατσινού
* Γλυκερία
* Αντύπας
* Στέλλα Κονιτοπούλου
* Χρήστος Δάντης
* Γιάννης Κούτρας
* Νατάσα Μανίσαλη
* Γιάννος Θεοδούλου
* Λιλή Κοκώδη
* Ευδόκιμος Τσολακίδης
* Νίκος Σταγόπουλος
* Κατερίνα Γιατζόγλου
 |

Κατάλογος επεισοδίων
--------------------

### 1ος κύκλος (1993-1994)

Ο πρώτος κύκλος της σειράς ξεκίνησε στις 16 Σεπτεμβρίου 1993 και ολοκληρώθηκε στις 16 Ιουνίου 1994. Αποτελείται από 40 επεισόδια.

* 1x01. (16/9/1993) Μοιραία συνάντηση (συμμετέχει η Πόπη Χατζηδημητρίου)
* 1x02. (23/9/1993) Λαός και Κολωνάκι (παίζουν: Λίνα Τριανταφύλλου, Καλλιόπη Ταχτσόγλου, Ρολάνδος Χρέλιας, Πέτρος Αποστολόπουλος)
* 1x03. (30/9/1993) Εμού του ιδίου (παίζουν: Ειρήνη Δογάνη, Κώστας Θεοδόσης, Θανάσης Ζέρβας)
* 1x04. (7/10/1993) Η θεία από το Σικάγο (παίζει η Βίλμα Κύρου)
* 1x05. (14/10/1993) Ρωμαϊκά όργια (παίζουν: Γιώργος Πυρπασόπουλος, Αγγελική Γκιργκινούδη)
* 1x06. (21/10/1993) Μάνα είναι μόνο δύο (παίζουν: Σπεράντζα Βρανά, Σοφία Ολυμπίου, Ειρήνη Δογάνη, Κώστας Θεοδόσης, Βασίλης Καμίτσης)
* 1x07. (28/10/1993) Πεθερές εξ αγχιστείας (συνέχεια του προηγούμενου) (παίζουν: Σπεράντζα Βρανά, Σοφία Ολυμπίου)
* 1x08. (4/11/1993) Αχ αυτές οι γυναίκες μου (παίζει ο Δημήτρης Καλλιβωκάς)
* 1x09. (11/11/1993) Στη Γκαλερί (παίζουν: Σοφία Σεϊρλή, Ντενίζ Μπαλτσαβιά, Ανδρέας Μαριανός, Κυριακή Καραλουκά)
* 1x10. (18/11/1993) Ο ιδανικός άνδρας (παίζουν: Μιμή Ντενίση, Ερρίκος Πετιλόν)
* 1x11. (25/11/1993) Η τζαζ και ο ροκ (παίζουν: Μιράντα Ζαφειροπούλου, Γιάννης Κούτρας)
* 1x12. (2/12/1993) Ο καρπός του παράνομου έρωτα (παίζουν: Μάγδα Μαυρογιάννη, Ζωή Κανελλοπούλου)
* 1x13. (9/12/1993) Bodyguard (παίζει ο Θεόφιλος Βανδώρος)
* 1x14. (16/12/1993) Ποιος φοβάται την Βιρτζίνια Γουνγκ (παίζουν: Ελισάβετ Ναζλίδου, Γιάνκα Αβαγιανού)
* 1x15. (23/12/1993) Μια υπέροχη ζωή (παίζει η Πέμη Ζούνη)
* 1x16. (30/12/1993) Η κοριτσάρα με τα σπίρτα (χωρίς guest)
* 1x17. (6/1/1994) Το πρόσωπο της ημέρας (παίζουν: Ρήγας Αξελός, Θανάσης Ζέρβας)
* 1x18. (13/1/1994) Μερικές το προτιμούν καυτό (παίζουν: Μιράντα Κουνελάκη, Δημήτρης Ασπιώτης)
* 1x19. (20/1/1994) Ο θησαυρός του μακαρίτη (παίζει η Ράνια Ιωαννίδου)
* 1x20. (27/1/1994) Απιστία χωρίς αξιοπρέπεια (παίζουν: Μαριάννα Λαγουρού, Γαλήνη Τσεβά, Νίκος Σταγόπουλος, Ευδόκιμος Τσολακίδης)
* 1x21. (3/2/1994) Το ξένο είναι πιο γλυκό (συνέχεια του προηγούμενου) (παίζουν: Μαριάννα Λαγουρού, Γαλήνη Τσεβά, Νίκος Σταγόπουλος, Ευδόκιμος Τσολακίδης)
* 1x22. (10/2/1994) Δείξε μου το σώμα σου (παίζουν: Χρήστος Μάντακας, Έφη Θανοπούλου)
* 1x23. (17/2/1994) Η απαγωγή (παίζουν: Καίτη Πάνου, Νίκος Κάπιος, Άρης Βουλτσάκης, Τατίνα Λάσσα)
* 1x24. (24/2/1994) Το παλαμάρι του βαρκάρη (παίζουν: Σάκης Μπουλάς, Γεωργία Ανέστη)
* 1x25. (3/3/1994) Ο δράκουλας διψάει για αίμα παρθένας (παίζουν: Γιάνκα Αβαγιανού, Χρήστος Χατζηπαναγιώτης)
* 1x26. (10/3/1994) Πατέρα, μπαμπά, daddy (παίζει ο Πάνος Αναστασόπουλος)
* 1x27. (17/3/1994) Βίκτωρ, Βικτώρια (συνέχεια του προηγούμενου) (παίζουν: Γιώργος Κοτανίδης, Ιωάννα Γκαβάκου, Κωνσταντίνος Ζαμπάρας)
* 1x28. (24/3/1994) Η κληρονομιά της Τερέζ (παίζουν: Καλλιόπη Ταχτσόγλου, Απόστολος Σουγκλάκος, Δωροθέα Στεργιώτη)
* 1x29. (31/3/1994) Ωραία μου κυρία Σταμάτη (παίζουν: Σπύρος Μεταλληνός, Βασίλης Καμίτσης)
* 1x30. (7/4/1994) Ροζ γάτος (παίζουν: Βασίλης Καμίτσης, Ευθύμης Δημητρίου)
* 1x31. (14/4/1994) Το βαπόρι απ' την Περσία (παίζουν: Αλέξανδρος Μυλωνάς, Άρης Αντωνόπουλος)
* 1x32. (21/4/1994) Ανήθικη πρόταση (παίζουν: Κώστας Δίγκας, Γιώργος Πάρμης)
* 1x33. (28/4/1994) BOOM (παίζει ο Χρήστος Σιμαρδάνης)
* 1x34. (5/5/1994) Το ελιξήριο του έρωτα (παίζουν: Ζωή Κανελλοπούλου, Χρήστος Κουντουράκης)
* 1x35. (12/5/1994) Διαζύγιο αλα Σταμάτηδες (παίζει η Νανά Σμύρνη)
* 1x36. (19/5/1994) Οδύσσεια (παίζει ο Βασίλης Κούκουρας)
* 1x37. (26/5/1994) Μικρή Βούδα (παίζει ο Νίκος Χατζόπουλος)
* 1x38. (2/6/1994) Παντρεμένες Αφροδίτες (παίζει η Νατάσα Μανίσαλη)
* 1x39. (9/6/1994) Αυτό το κάτι (παίζει η Τζένη Μπαλατσινού)
* 1x40. (16/6/1994) Μακρύ, καυτό καλοκαίρι (παίζουν: Φωτεινή Κοτρώτση, Βασίλης Καμίτσης, Ανδρέας Μαριανός, Κώστας Κιμούλης)

### 2ος κύκλος (1994-1995)

Ο δεύτερος κύκλος της σειράς ξεκίνησε στις 15 Σεπτεμβρίου 1994 και ολοκληρώθηκε στις 15 Ιουνίου 1995. Αποτελείται επίσης από 40 επεισόδια, αν και το 1 από αυτά ήταν το εορταστικό «70 χρόνια μεν, αλλά δεν» την παραμονή των Χριστουγέννων του 1994, το οποίο δεν μετράει αριθμητικά στους αύξοντες αριθμούς του καταλόγου των επεισοδίων στην επίσημη ιστοσελίδα του ΑΝΤ1 και παρατίθεται ξεχωριστά.

* 2x01 (41). (15/9/1994) Γκοστμπάστερς (παίζει η Λιλή Κοκκώδη)
* 2x02 (42). (22/9/1994) Το σπίτι των οργίων (παίζουν: Σπύρος Λασκαρίδης, Κάτια Σπερελάκη, Πουλχερία Φράνη, Γρηγόρης Γκουριώτης)
* 2x03 (43). (29/9/1994) Εις το όνομα του ανδρός (παίζουν: Δημήτρης Πουλικάκος, Γιώργος Πάρμης)
* 2x04 (44). (6/10/1994) Ου φοροφυγεύσεις (παίζει ο Χρήστος Ευθυμίου)
* 2x05 (45). (13/10/1994) Για την Αθήνα ρε γαμώτο (παίζουν: Σπύρος Μεταλληνός, Δανάη Τζήμα, Καλλιόπη Ταχτσόγλου, Γιάννης Φύριος)
* 2x06 (46). (20/10/1994) Ο κλέψας του κλέψαντος (παίζουν: Γιάννης Καπετάνιος, Καλλιόπη Ταχτσόγλου, Γιώργος Γιαννούτσος)
* 2x07 (47). (27/10/1994) Είμαι φίνο φανταράκι (παίζουν: Νίκος Τσούκας, Θάλεια Παπάζογλου)
* 2x08 (48). (3/11/1994) Κατά φαντασίαν ασθενής (παίζει η Λουκία Πιστιόλα)
* 2x09 (49). (10/11/1994) Ο πειρασμός (παίζουν: Βάνα Μαρκετάκη, Ανδρέας Κούσκουλας, Ιωσήφ Μαρινάκης)
* 2x10 (50). (17/11/1994) Ποιος είναι το αφεντικό (παίζουν: Βέτα Μπετίνη, Μαρία Παλαιολόγου)
* 2x11 (51). (24/11/1994) Top models (παίζουν: Σπύρος Μπιμπίλας, Φρόσω Ράλλη)
* 2x12 (52). (1/12/1994) Μενού καπέλο (παίζουν: Άκης Φλωρέντης, Βασίλης Καμίτσης, Μιχάλης Ταμπούκας, Στέλιος Νικολαΐδης)
* 2x13 (53). (8/12/1994) Ερωτικές φαντασιώσεις (παίζουν: Όλγα Τουρνάκη, Ράνια Ιωαννίδου, Καλλιόπη Ταχτσόγλου)
* 2x14 (54). (15/12/1994) Μαθήματα πιάνου (παίζουν: Ανδρέας Νάτσιος, Βασίλης Καμίτσης)
* 2x15 (55). (22/12/1994) Κυνηγοί ταλέντων (παίζουν: Γλυκερία, Θάλεια Αργυρίου, Γιώργος Πάρμης, Κώστας Κιμούλης, Καρλότα)
* 2Χ Εορταστικό. 70 χρόνια μεν, αλλά δεν: Σάββατο 24/12/1994 και επαναπροβολή την Παρασκευή 6/1/1995. Διάρκεια 125 λεπτά.
* 2x16 (56). (5/1/1995) Βαλές και χαβαλές (παίζουν: Ράνια Ιωαννίδου, Βασίλης Καμίτσης)
* 2x17 (57). (12/1/1995) Κάθε κανάλι και καημός (παίζουν: Γιάννης Μποσταντζόγλου, Καλλιόπη Ταχτσόγλου, Ανδρέας Κούσκουλας, Απόστολος Σουγκλάκος, Γιώργος Παπαδάκης)
* 2x18 (58). (19/1/1995) Το ροζ τηλέφωνο (χωρίς guest)
* 2x19 (59). (26/1/1995) Ρωμαίος μεν, Ιουλιέτα δεν (παίζουν: Γιώργος Γαλίτης, Τζένη Μπότση)
* 2x20 (60). (2/2/1995) Ληστεία αλά ελληνικά (παίζουν: Νίκος Αλεξίου (II), Σύλβια Βενιζελέα, Έφη Βλαχοδημητροπούλου)
* 2x21 (61). (9/2/1995) Μια κάντιλακ γκρενά (παίζει ο Κώστας Μπερικόπουλος)
* 2x22 (62). (16/2/1995) Τα τρελά κουλουβάχατα της Ιστορίας (χωρίς guest)
* 2x23 (63). (23/2/1995) Η Θέμις έχει κέφια (παίζουν: Μαριέτα Σγουρδαίου, Κλημεντία Πιερράκου, Έρρικα Μακρή)
* 2x24 (64). (2/3/1995) Ο διαγωνισμός (παίζουν: Καλλιόπη Ταχτσόγλου, Κώστας Θεοδόσης, Άκης Φλωρέντης, Λεωνίδας Χρυσομάλλης, Έφη Βλαχοδημητροπούλου, Καίτη Κουράτου)
* 2x25 (65). (9/3/1995) Ο κομπλεξικός (παίζουν: Μαρία Τσακαλίδου, Βασίλης Καμίτσης, Φωτεινή Κοτρώτση)
* 2x26 (66). (16/3/1995) Η σωσίας (παίζει ο Βασίλης Καμίτσης)
* 2x27 (67). (23/3/1995) Η αμνησία (παίζουν: Έφη Θανοπούλου, Στέφανος Τραγανός)
* 2x28 (68). (30/3/1995) Γραφείο συνοικεσίων (παίζουν: Σπύρος Λασκαρίδης, Μαρία Παλαιολόγου, Βασίλης Γιαβρής, Νότης Πιτσιλός)
* 2x29 (69). (6/4/1995) Μητέρα Τερέζα (παίζουν: Τζέσυ Παπουτσή, Λεωνίδας Χρυσομάλλης)
* 2x30 (70). (13/4/1995) Ψυχώ (παίζουν: Ανδρέας Μαριανός, Δημήτρης Παλαιοχωρίτης, Κατερίνα Κουτροκόη, Ταϋγέτη)
* 2x31 (71). (20/4/1995) Η επέτειος (παίζουν: Θόδωρος Δημήτριεφ, Μιχάλης Ταμπούκας)
* 2x32 (72). (27/4/1995) Μπάτε σκύλοι αλέστε (χωρίς guest)
* 2x33 (73). (4/5/1995) Ένας Αμερικάνος φίλος (παίζουν: Θόδωρος Συριώτης, Ράνια Ιωαννίδου, Αντύπας, Στέλλα Κονιτοπούλου)
* 2x34 (74). (11/5/1995) Η πρώτη σελίδα (παίζει η Σοφία Μυρμηγκίδου)
* 2x35 (75). (18/5/1995) Αιωνία νεότης (παίζουν: Σωτήρης Βάγιας, Δέσποινα Λειβαδίτη)
* 2x36 (76). (25/5/1995) Follow your heart (παίζει ο Γιώργος Κωνσταντής)
* 2x37 (77). (1/6/1995) Η Σπάρτακα (παίζει η Ράνια Ιωαννίδου)
* 2x38 (78). (8/6/1995) Πάρτα, άρρωστε! (παίζει η Καλλιόπη Ταχτσόγλου)
* 2x39 (79). (15/6/1995) Ούζα στη Σαχάρα (παίζει η Άννα Χατζησοφιά)

### 3ος κύκλος (1995-1996)

Ο τρίτος κύκλος της σειράς ξεκίνησε στις 3 Οκτωβρίου 1995 και ολοκληρώθηκε στις 7 Μαΐου 1996. Αποτελείται από 29 επεισόδια, καθώς τον τελευταίο μήνα της δεν προβλήθηκαν επεισόδια στις 2 και 16 και 30 Απριλίου 1996, ενώ και η λήξη της σειράς ήρθε λίγο πριν το τέλος της σεζόν και ελαφρώς νωρίτερα σε σύγκριση με τον πρώτο και τον δεύτερο κύκλο της.

* 3x01 (80). (3/10/1995) La bouzouκερί (Α' μέρος) (παίζουν: Κατερίνα Γιατζόγλου, Αρτό Απαρτιάν)
* 3x02 (81). (10/10/1995) La bouzouκερί (Β' μέρος) (παίζουν: Κατερίνα Γιατζόγλου, Αρτό Απαρτιάν)
* 3x03 (82). (17/10/1995) Μάγκας ή Δάγκας (παίζει ο Θοδωρής Φαράκλας)
* 3x04 (83). (24/10/1995) Άλλο έγκυος κι άλλο φερέγγυος (παίζει ο Σολομών Σαλτιέλ)
* 3x05 (84). (31/10/1995) Οι κυνηγοί του χαμένου θησαυρού (παίζουν: Καίτη Λαμπροπούλου, Γιάννος Θεοδούλου)
* 3x06 (85). (7/11/1995) Κέρατο βερνικωμένο (παίζουν: Βασίλης Βασιλάκης, Αλέξανδρος Ζαχαρέας, Γεωργία Καλλέργη, Πέτρος Κοκόζης, Μπέττυ Μαγγίρα, Κωνσταντίνα Τακάλου)
* 3x07 (86). (14/11/1995) Ο δράκος του Κολωνακίου (παίζουν: Καλλιόπη Ταχτσόγλου, Βασίλης Βασιλάκης)
* 3x08 (87). (21/11/1995) Ο υποκόμης του Σάσσεξ (παίζουν: Κωνσταντίνος Τζούμας, Ζανό Κωνσταντέν, Αλέκος)
* 3x09 (88). (28/11/1995) Το μαύρο τους το... Γκάλη! (παίζουν: Πέτρος Ξεκούκης, Σταύρος Μεταξάς, Στέφανος Κανιούρας, Χριστίνα Ουτοπούλου)
* 3x10 (89). (5/12/1995) Ο ευεργέτης (παίζουν: Φωτεινή Κοτρώτση, Βασίλης Καμίτσης)
* 3x11 (90). (12/12/1995) Σεξουαλική παρενόχληση (παίζουν: Κώστας Τσάκωνας (I), Βασίλης Καμίτσης, Μαρία Γουδή)
* 3x12 (91). (19/12/1995) Πρετ α ποτέ (παίζουν: Κώστας Ζαχαράκης, Βάσια Αγιαννοπούλου, Γιώργος Δεπάστας)
* 3x13 (92). (26/12/1995) Άγριο θηλυκό (παίζουν: Γιώργος Μιχαλάκης, Κορίνα Δαμουλιάνου)
* 3x14 (93). (2/1/1996) Το πάρτυ (παίζουν: Σπύρος Λασκαρίδης, Αθηνά Μερτύρη, Βασίλης Καμίτσης, Τάκης Χαλάς)
* 3x15 (94). (9/1/1996) All that jazz (παίζουν: Χρήστος Δάντης, Φωτεινή Κοτρώτση, Βασίλης Καμίτσης, Γιάννης Καραλής)
* 3x16 (95). (16/1/1996) Του σκυλιού και του παλουκιού (παίζουν: Ακτή Δρίνη και ο σκύλος Ξι Ευείδης)
* 3x17 (96). (23/1/1996) Το λαχείο (παίζουν: Καλλιόπη Ταχτσόγλου, Κώστας Κιμούλης)
* 3x18 (97). (30/1/1996) Τρελοκατάσταση (παίζει η Ναταλία Καποδίστρια)
* 3x19 (98). (6/2/1996) Στον οδοντογιατρό (παίζουν: Βασίλης Ευταξόπουλος, Σπύρος Μεταλληνός, Κώστας Κιμούλης, Έφη Βλαχοδημητροπούλου)
* 3x20 (99). (13/2/1996) Τηλεμαχίες (παίζουν: Αριστοτέλης Αποσκίτης, Βασίλης Φλώρος, Βασίλης Καμίτσης)
* 3x21 (100). (20/2/1996) Οι τρισάθλιοι (παίζει ο Θόδωρος Δημήτριεφ στο ρόλο του Βαγγέλη Χωραφά)
* 3x22 (101). (27/2/1996) Ζήτω... που καήκαμε (παίζουν: Μαρία Τσακαλίδου, Γιάννης Θεοδούλου)
* 3x23 (102). (5/3/1996) Ρεπορτάζ στο τούνελ (παίζουν: Υρώ Μανέ, Καλλιόπη Ταχτσόγλου)
* 3x24 (103). (12/3/1996) Μασάζ για κυρίους (παίζουν: Κώστας Δαρλάσης, Ελισάβετ Κωνσταντινίδου στο ρόλο της Μαντάμ Παρί)
* 3x25 (104). (19/3/1996) Για το τομάρι ενός μπάτσου (παίζουν: Αλέξανδρος Μυλωνάς, Καλλιόπη Ταχτσόγλου, Στράτος Χρήστου)
* 3x26 (105). (26/3/1996) Η τυχερή δεκάρα (παίζουν: Σπύρος Μεταλληνός, Βασίλης Καμίτσης και η μικρή Έλενα Λεβάκη)
* 3x27 (106). (9/4/1996) Η βιτρίνα (παίζει ο Θανάσης Σαράντος)
* 3x28 (107). (23/4/1996) Εννιά μήνες (παίζουν: Τζώννυ Βαβούρας, Ράνια Ιωαννίδου, Χριστίνα Ουτοπούλου)
* 3x29 (108). (7/5/1996) Ήταν όλα τους παιδιά μας (παίζουν: Ράνια Ιωαννίδου, Κλημεντία Πιερράκου και οι μικροί Μελίνα Ντούτσικου, Έλενα Λεβάκη, Σήφης Μάινας, Άγγελος Σχίζας)

Σημειώσεις
----------

1. ↑  Τα έτη προκύπτουν από το γεγονός ότι η BMW E36 κυκλοφόρησε για πρώτη φορά στη Γερμανία τον Οκτώβριο του 1990 και στην Ελλάδα στις αρχές του 1991, και ότι το μοντέλο της τηλεοπτικής σειράς δεν είχε κανέναν αερόσακο (στα κράτη της Ευρώπης καθιέρωσε στάνταρ αερόσακο οδηγού μόλις το 1993), όπως φαίνεται από το τιμόνι του αυτοκινήτου στο επεισόδιο 24 «Το παλαμάρι του βαρκάρη», άρα ήταν των 2 πρώτων ετών.
2. ↑  Στα πρώτα 68 επεισόδια, αναφερόταν στους αρχικούς τίτλους ως Τερέζ Πατσαβούρα Κουρή.
3. ↑  Αν και το επεισόδιο έχει τον τίτλο «Η απαγωγή» σκέτο (προφανώς για να μην αποκαλυφθεί εκ των προτέρων στο τηλεοπτικό κοινό ποιο ήταν το θύμα της απαγωγής), συχνά αναφερόταν στο παρελθόν από τον Τύπο και το ευρύ κοινό, ανεπίσημα, και ως «Η απαγωγή της Βάνας».
4. ↑  Ειδικότερα στις πολύ αρχικές προβολές της σειράς, το επεισόδιο είχε παιχτεί με τον τίτλο «Έγκλημα στο Κολωνάκι», καθώς ήταν παρωδία της ομώνυμης ταινίας του 1959.

Παραπομπές
----------

1. ↑  iShow.gr. «Τι βλέπαμε στην prime time ζώνη το 1993 σε Mega και Ant1;». *iShow.gr*. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 5 Ιανουαρίου 2019.
2. ↑  www.retrodb.gr/ Φρόσω\_Ράλλη
3. ↑  «Δείτε ποιο κωμικό σίριαλ απέρριψε το MEGA και «έσκισε» στον ΑΝΤ1! | Star.gr». *www.star.gr*. 19 Ιανουαρίου 2024. Ανακτήθηκε στις 20 Ιανουαρίου 2024.
4. ↑  https://mikropragmata.lifo.gr/ Κι όμως οι «Οι Μεν και οι Δεν» ήταν η πρώτη υποψήφια σειρά για κόψιμο! Συνέντευξη της Τζόυς Ευείδη στην εκπομπή «Στούντιο 4». 25.09.23.
5. ↑  tlife.gr, Tlife Newsroom- (5 Φεβρουαρίου 2012). «Τ. Ευείδη: Ήμουν μπούφος! Δεν κατάλαβα ότι ο σύντροφός μου ήταν με άλλον άνθρωπο!». *TLIFE*. Ανακτήθηκε στις 4 Ιανουαρίου 2019.
6. ↑  Τζόυς Ευείδη και Άννα Κουρή - συνέντευξη στο περιοδικό ΟΚ της 2 / 11 / 2016.
7. ↑  ««Οι Μεν… και οι Δεν»: Από αυτή τη γυναίκα πήρε το όνομά της η τηλεοπτική Βάνα Δάγκα! *dailymedia.gr* (9 Ιανουαρίου 2018). Ανακτήθηκε στις 25 Αυγούστου 2019». Αρχειοθετήθηκε από το πρωτότυπο στις 25 Αυγούστου 2019. Ανακτήθηκε στις 25 Αυγούστου 2019.
8. ↑  ««Οι μεν και οι δεν» – Ποιος ήταν ο αρχικός τίτλος της σειράς; (Video)». *music.net.cy* (στα Αγγλικά). 18 Μαΐου 2016. Ανακτήθηκε στις 4 Ιανουαρίου 2019.
9. ↑  «Οι μεν και οι δεν: 70 χρόνια μεν, αλλά δεν - retroDB». *www.retrodb.gr*. Ανακτήθηκε στις 4 Ιανουαρίου 2019.
10. ↑  https://www.imdb.com/title/ Kotes Club
11. ↑  iosif (16 Σεπτεμβρίου 2016). «Πως είναι σήμερα η ηθοποιός Άννα Κουρή». *LifeViews*. Ανακτήθηκε στις 5 Ιανουαρίου 2019.
12. 1 2  «Όταν τα ζώα γίνονται super stars | κοσμικά, star gallery | womenonly.gr». *www.womenonly.gr*. Ανακτήθηκε στις 4 Ιανουαρίου 2019.
13. ↑  «Κι όμως: Το σκυλί στο «Οι Μεν Και Οι Δεν» έπαιρνε μισθό!». *ekriti* (στα Αγγλικά). 18 Μαΐου 2016. Ανακτήθηκε στις 5 Ιανουαρίου 2019.
14. ↑  Άννα Κουρή - συνέντευξη στο La Biri Biri της 1 / 3 / 2017.
15. ↑  «Άννα Κουρή: Πόσα χρήματα έπαιρνε το Τερεζουλίνι (ο σκύλος) ανά επεισόδιο στη σειρά «Μεν και Δεν»». *iefimerida.gr*. 16 Μαρτίου 2023. Ανακτήθηκε στις 20 Ιανουαρίου 2024.
16. ↑  «Αδέσμευτος Τύπος». *archive.vn*. 2 Ιουλίου 2013. Αρχειοθετήθηκε από το πρωτότυπο στις 2 Ιουλίου 2013. Ανακτήθηκε στις 4 Ιανουαρίου 2019. CS1 maint: Unfit url (link)
17. ↑  «Τα ελληνικά σήριαλ που «στοίχειωσαν» την TV». *Newsbeast.gr*. 20 Σεπτεμβρίου 2014. Ανακτήθηκε στις 4 Ιανουαρίου 2019.
18. ↑  «Η Άννα Κουρή στο Newpost: «Είμαι σχεδόν 20 χρόνια με τον άντρα μου, γεγονός βαρετό για τον κόσμο!»». *Newpost.gr*. Ανακτήθηκε στις 4 Ιανουαρίου 2019. [*νεκρός σύνδεσμος*]
19. ↑  «Η αποκάλυψη της Άννας Κουρή για την Τερέζ, το σκυλάκι στους «Μεν και Δεν»». *Gossip-tv.gr*. 13 Δεκεμβρίου 2016. Ανακτήθηκε στις 4 Ιανουαρίου 2019.
20. ↑  «Ένωση Σεναριογράφων Ελλάδος | Μέλη | Στοιχεία Μελών». *senariografoi.gr*. Ανακτήθηκε στις 4 Ιανουαρίου 2019.
21. ↑  «Ένωση Σεναριογράφων Ελλάδος | Μέλη | Στοιχεία Μελών». *senariografoi.gr*. Ανακτήθηκε στις 4 Ιανουαρίου 2019.
22. ↑  «Άννα Κουρή: «Ο ρόλος της "Βάνας" μου έκανε κακό στην τηλεόραση»». *Gossip-tv.gr*. 11 Οκτωβρίου 2012. Ανακτήθηκε στις 4 Ιανουαρίου 2019.
23. ↑  ««Οι Μεν και οι Δεν»: Έκοβαν μισθό μέχρι και στο σκυλάκι της Άννας Κουρή». *ΤΑ ΝΕΑ*. 12 Νοεμβρίου 2019. Ανακτήθηκε στις 21 Νοεμβρίου 2019.

Εξωτερικοί σύνδεσμοι
--------------------

* *Οι Μεν και οι Δεν* στην εκπομπή *Flashback* (επεισόδιο 11) του ΑΝΤ1.
* *Οι Μεν και οι Δεν* Αρχειοθετήθηκε 2019-04-23 στο Wayback Machine. στην ιστοσελίδα του ΑΝΤ1 (όλα τα επεισόδια).
* *Οι Μεν και οι Δεν* στο IMDb.
* *Οι Μεν και οι Δεν* στο Retrodb.

  



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Τηλεοπτικές σειρές του ΑΝΤ1 |
| --- |
|  |
| Δεκαετίας 1990 | 
* *Η Λάμψη* (1991)
* *Ανατολικός άνεμος* (1992)
* *Τμήμα Ηθών* (1992)
* *Ανατομία ενός εγκλήματος* (1992)
* *Της Ελλάδος τα παιδιά* (1993)
* *Οι Μεν Και Οι Δεν* (1993)
* *Καλημέρα Ζωή* (1993)
* *Καθένας με την τρέλα του* (1994)
* *Πάτερ ημών* (1994)
* *Το τρίτο στεφάνι* (1995)
* *Η πρόβα του νυφικού* (1995)
* *Σοφία Ορθή* (1996)
* *Εκείνες κι εγώ* (1996)
* *Και οι παντρεμένοι έχουν ψυχή* (1997)
* *Εγκλήματα* (1998)
* *Άγγιγμα ψυχής* (1998)
* *Νταντά για όλες τις δουλειές* (1998)
* *Επιθυμίες* (1998)
* *Κωνσταντίνου και Ελένης* (1998)
 |
|  |
| Δεκαετίας 2000 | 
* *Άνω κάτω* (2000)
* *Μαύρος ωκεανός* (2000)
* *Λίφτινγκ* (2001)
* *Άκρως Οικογενειακόν* (2001)
* *Για μια γυναίκα και ένα αυτοκίνητο* (2001)
* *Βότκα πορτοκάλι* (2001)
* *Τα φιλαράκια* (2002)
* *Οι Στάβλοι της Εριέτας Ζαΐμη* (2002)
* *Η αγάπη ήρθε από μακριά* (2002)
* *Το καφέ της Χαράς* (2003)
* *Μη μου λες αντίο* (2004)
* *Έρωτας* (2005)
* *Θα βρεις το δάσκαλό σου* (2005)
* *Της Αγάπης Μαχαιριά* (2006)
* *Δεληγιάννειον Παρθεναγωγείον* (2007)
* *Φίλα τον Βάτραχό σου* (2007)
* *Λόλα* (2008)
* *Εργαζόμενη Γυναίκα* (2009)
* *Κάρμα* (2009)
 |
|  |
| Δεκαετίας 2010 | 
* *Ο πόλεμος των άστρων* (2010)
* *Το αμάρτημα της μητρός μου* (2012)
* *Ελεύθερος κι ωραίος* (2012)
* *Μπρούσκο* (2013)
* *Ταμάμ* (2014)
* *Οι Συμμαθητές* (2014)
* *Δίδυμα Φεγγάρια* (2015)
* *Στο καλό γλυκιά μου συμπεθέρα* (2016)
* *Daddy Cool* (2016)
* *Παρθένα Ζωή* (2017)
* *Κάτι Χωρισμένα Παλικάρια* (2017)
* *Γυναίκα Χωρίς Όνομα* (2018)
* *Η Επιστροφή* (2018)
* *Άγριες Μέλισσες* (2019)
* *Αν Ήμουν Πλούσιος* (2019)
 |
|  |
| Δεκαετίας 2020 | 
* *Ήλιος* (2020)
 |

 |